UCI World Ranking
Mit em UCI World Ranking wärde d Rangliste vo de beste Velorennfahrer uf der Strooss, de beste Mannschafte und de beste Natione ermittlet. Es isch e jöhrligi Zsämmefassig vo de Klassemänt vo de Renne gsi, wo bis 2011 zum UCI World Calendar ghört hai. Es het im Johr 2009  s Klassemänt vo dr UCI ProTour abglöst, wil d Organisatore vo de grosse Etapperenne Tour de France, Giro d’Italia und Vuelta a España sich gweigeret hai, bi dr ProTour mitzmache. Au vo de Monumänt isch nume ei Renne derbii gsi und vo de Klassiker nume drei.

Zum UCI World Calendar hai im Johr 2010 26 Renne ghört, drunder die drei groosse Toure vo Frankriich, Italie und Spanie, die fümf Monumänt vom Velosport und achtzäh anderi Renne, e Hufe dervo Klassiker. Bim Fahrerklassemänt wärde d Pünkt zsämmezelt, wo jede Fahrer in dene Renne übercho het. Bi dr Mannschafts- und Nationewärtig nimmt me d Resultat vo de fümf beste Fahrer und addiert se. 

Sit 2011 heisst d Rennserii UCI World Tour.

Punggtverdeilig 
D Renne si in Etapperenne und Eidagrenne iideilt. Bi de Etapperenne git s Pünggt für Platzierige in de däglige Etappeklassemänt und im Gsamtklassemänt am Ändi vom Renne. Mä het fümf Grubbe vo Renne gmacht. Die ersti Grubbe bildet d Tour de France, in dr zweite Grubbe si d Giro d’Italia und d Vuelta a España und in dr dritte alli chliinere Etapperenne. In dr vierte Grubbe het s d Monumänt undr de Eidagrenne und in dr fümfte alli andere.

Bi dr Punggtverdeilig zelt nume d Platzierig im Gsamtklassemänt, anderi Klassemänt, won e Hufe Renne hai, wie s Sprint- oder s Bärgklassemänt, zelle nit.

Wenn e Nationalmannschaft, wo nit bi der UCI iigschriiben gsi isch, bim ene Renne mitmacht het, hai siini Mitgliider keini Pünggt übercho. Im 2010 isch das nume einisch bassiert, won e polnischi Mannschaft bi der Pole-Rundfahrt mitgmacht het.

Klassemänt

Noowiis 

UCI